മലവെള്ളപാച്ചിലില് കുടിവെള്ള പദ്ധതികള് തകര്ന്നു പ്രളയഭൂമിയില് ശുദ്ധജലക്ഷാമം മുണ്ടക്കയം: പ്രളയത്തില് ചെറുതും വലുതുമായ ശുദ്ധജലപദ്ധതികളുടെ പ്രവര്ത്തനം നിലച്ചതോടെ കൂട്ടിക്കല് മേഖലയില് കുടിവെള്ളക്ഷാമം രൂക്ഷം. കൂട്ടിക്കല് പഞ്ചായത്തിലെ ജലവിതരണ പദ്ധതികള് ജലസ്രോതസിനായി ആശ്രയിച്ചിരുന്നത് പുല്ലക്കയറിനെയാണ്. അതുകൊണ്ടുതന്നെ പദ്ധതികളുടെ ജല സ്രോതസുകളിലെ കിണറുകളും മോട്ടോര്പ്പുരകളും പുല്ലകയാറിന്റെ തീരങ്ങളില് തന്നെയായിരുന്നു. മലവെള്ളപാച്ചിലില് മോട്ടോര്പ്പുരകള് നശിക്കുകയും, കിണറുകള് എല്ലാം തന്നെ മണ്ണും ചെളിയും നിറഞ്ഞ് അപ്രത്യക്ഷമായി. പ്രധാന ജല പദ്ധതികളായ ജലനിധിയും, പള്ളി കോളനി ,4 സെന്്റ് കോളനി പദ്ധതികള് വഴിയാണ് മേഖലയിലെ വീടുകളില് ജലം എത്തിരുന്നത്. മോട്ടോറുകളും, വിതരണ പൈപ്പുകളും നശിച്ചതിനെ തുടര്ന്ന് ലക്ഷങ്ങളുടെ നാശനഷ്ടമാണ് ജലപദ്ധതികള്ക്ക് ഉണ്ടായിരിക്കുന്നത്. വലിയ നാശനഷ്ടം ഉണ്ടായതിനാല് പദ്ധതികളുടെ പുനരുദ്ധാരണം വൈകുമെന്നാണ് സൂചന. കുടിവെള്ളമെത്തിച്ച് സന്നദ്ധ സംഘടനകള് മേഖലയില് സന്നദ്ധസംഘടനകളാണ് ഇപ്പോള് കുടിവെള്ളമെത്തിക്കുന്നത്. മണിമലയാര് കരകവിഞ്ഞൊഴുകിയത് മൂലം മുണ്ടക്കയം പഞ്ചായത്തിലെ വാട്ടര് അതോറിറ്റിയുടെ പമ്ബ് ഹൗസിന് ഉള്പ്പെടെ കേടുപാടുകള് സംഭവിച്ചിരുന്നു. അറ്റകുറ്റപണികള് യുദ്ധകാല അടിസ്ഥാനത്തിലാണ് പുരോഗമിക്കുന്നത്.